El professorat valora els recursos educatius de l’Ajuntament de Girona amb un 9,03 - Ajuntament de Girona
El professorat valora els recursos educatius de l'Ajuntament de Girona amb un 9,03
L'alcaldessa de Girona, Marta Madrenas, va participar a la presentació dels recursos per al curs 2016-2017 que es va fer ahir a la tarda (18.30 h) a l'Institut Jaume Vicens Vives.
L’Ajuntament de Girona va presentar ahir a la tarda (18.30 h) els recursos educatius per al curs 2016-2017, en un acte que presidirà l’alcaldessa de la ciutat, Marta Madrenas. La presentació es va fer a l’Institut Jaume Vicens Vives, ja que aquest curs se celebra el 175è aniversari de la seva fundació. La regidora d’Educació i Esports, Isabel Muradàs, i el regidor de Cooperació, Cristobal Sánchez, van assistir també a l’acte.
El curs passat els recursos educatius van tenir 25.424 usuaris, 3.000 usuaris més respecte l’any anterior (22.166). A més d’augmentar en nombre de participants, els recursos van incrementar també el curs passat la valoració feta pel professorat que fa ús de les activitats i es va passar el 8,62 del curs 2014-2015 al 9,03 del curs 2015-2016. Una altra dada molt destacable de l’últim curs és que el 99’97% dels alumnes matriculats a Girona han participat en algun recurs educatiu i que tots els centres de la ciutat n’han fet ús.
Entre els nous recursos que es proposen per al proper curs (un 7% més que el curs anteriors) destaquen iniciatives com “Vivim la música a les escoles bressol amb el projecte Montsalvatge”, que té com a objectiu adaptar i interpretar el repertori que es treballa al projecte Montsalvatge de l’Escola de Santa Eugènia i l’Escola Municipal de Música a les escoles bressol de la ciutat, fet que converteix Girona en un municipi pioner en l’ensenyament de la música en els infants de 0 a 3 anys; els cinc itineraris temàtics de salut (salut bucodental, alimentació i activitat física, educació sexoafectiva, educació digital i benestar emocional), que agrupen enguany les diferents propostes que s’ofereixen; o les xerrades per a estudiants d’institut que s’oferiran a través del recurs de la Catosfera i que portaran a Girona l’enginyer informàtic expert en intel·ligència artifical Josep M. Ganyet el 14 d’octubre a l’auditori de la Mercè.
Cal destacar que en l’itinerari d’educació digital s’hi podran trobar tots els recursos educatius relacionats amb l’entorn virtual i informació addicional de valor per al professorat, que es treballen des de la Comissió Multidisciplinària d’Educació Digital.
Les activitats estan organitzades per l’Ajuntament de Girona i diverses entitats i institucions que particicpen en la Taula de Coordinació dels Recursos Educatius. Podeu consultar més informació sobre els recursos al següent enllaç.
Enllaç web Recursos educatius
Enllaç web La Caseta. Serveis educatius